b"\n_START_ARTICLE_\nTupa\n_START_PARAGRAPH_\nTupa on perinteisess\xc3\xa4, l\xc3\xa4hinn\xc3\xa4 it\xc3\xa4suomalaisessa ja paikoin etel\xc3\xa4suomalaisessa maalaistalossa, ollut rakennuksen etel\xc3\xa4p\xc3\xa4\xc3\xa4dyss\xc3\xa4 sijaitseva tilava asuinhuone, joka nykyk\xc3\xa4sityksess\xc3\xa4 vastaa sek\xc3\xa4 olohuonetta ett\xc3\xa4 keitti\xc3\xb6t\xc3\xa4._NEWLINE_Tuvan t\xc3\xa4rkein tunnusmerkki on ainakin maan it\xc3\xa4osassa ollut suuri leivinuuni, joka aikaisemmin yleens\xc3\xa4 sijaitsi nurkassa, ovesta tullessa oikealla puolella. Tyypillisi\xc3\xa4 tuvalle ovat olleet ja joskus edelleenkin ovat sein\xc3\xa4nvieri\xc3\xa4 kiert\xc3\xa4v\xc3\xa4t penkit ja suuri ruokap\xc3\xb6yt\xc3\xa4. Koska tupa yleens\xc3\xa4 k\xc3\xa4sitt\xc3\xa4\xc3\xa4 rakennuksen koko p\xc3\xa4\xc3\xa4dyn, sen ikkunat katsovat kolmeen suuntaan ja huone on varsin valoisa. Varhaisempina aikoina talo k\xc3\xa4sitti usein kaksi tupaa, joiden v\xc3\xa4liss\xc3\xa4 on l\xc3\xa4pikuljettava eteinen. My\xc3\xb6hemmin pohjoisp\xc3\xa4\xc3\xa4dyss\xc3\xa4 oleva tupa jaettiin kahdeksi kamariksi. T\xc3\xa4ll\xc3\xb6in is\xc3\xa4nt\xc3\xa4pariskunta siirtyi asumaan toiseen kamareista, ja tupaan j\xc3\xa4i muu talonv\xc3\xa4ki. Tavalliset savolaisen ja etel\xc3\xa4karjalaisen tuvan mitat ovat 7\xc3\x977\xc2\xa0m tai 8\xc3\x978\xc2\xa0m, jolloin huone on noin 50 tai 65 neli\xc3\xb6metrin laajuinen. Suurimmat nykyiset tuvat ovat noin 100 neli\xc3\xb6metrin suuruisia. Tiedet\xc3\xa4\xc3\xa4n puolentoistasadan ja jopa l\xc3\xa4hes parin sadan neli\xc3\xb6n tupia ajalta, jolloin useat sukulaisperheet asuivat yhdess\xc3\xa4. Tuvaksi voidaan sanoa my\xc3\xb6s yksihuoneista asuinrakennusta kokonaisuudessaan._NEWLINE_L\xc3\xa4nsi-Suomessa tuvalla tarkoitetaan useimmiten pient\xc3\xa4 asuinrakennusta, l\xc3\xa4hinn\xc3\xa4 m\xc3\xb6kki\xc3\xa4. Joskus sanalla on my\xc3\xb6s talon suurimman huoneen merkitys. L\xc3\xa4nsisuomalaisessa asuinrakennuksessa suuri asuinhuone on ollut paikoin nimelt\xc3\xa4\xc3\xa4n pirtti ja monin paikoin sik\xc3\xa4l\xc3\xa4iseen asuinrakennukseen on kuulunut erityinen, suuri juhlahuone, jota on sanottu saliksi. Varuskunnissa tupa on joukkueen, puolijoukkueen tai ryhm\xc3\xa4n (10\xe2\x80\x9320 hengen) majoitustila.\n_START_SECTION_\nEtymologia\n_START_PARAGRAPH_\nSuomessa suosittiin 1900-luvun puoliv\xc3\xa4liss\xc3\xa4 selityst\xc3\xa4, jonka mukaan tupa olisi ollut per\xc3\xa4isin ruotsin sanasta stuga. Ruotsiin tupamaiset asuinhuoneet levisiv\xc3\xa4t kuitenkin paljon my\xc3\xb6hemmin kuin Viroon, Karjalaan ja Suomeen. Sen sijaan l\xc3\xa4hteen\xc3\xa4 voi olla germaanisen kantakielen tai romaanisten kielten l\xc3\xa4mmint\xc3\xa4 asumusta tarkoittava sana (stub*). On my\xc3\xb6s esitetty my\xc3\xb6h\xc3\xa4iskantaslaavin sanaa \xd0\xb8\xd1\x81\xd1\x82\xd1\x8a\xd0\xb1\xd0\xb0 / ist\xc5\xadba 'l\xc3\xa4mmitett\xc3\xa4v\xc3\xa4 huone; tupa; talo'."